 Na GEOFFREY ANENE WAPENZI wa kuendesha baiskeli wameomba Mama wa Taifa Bi Rachel Ruto asikie kilio chao kuhusu ujenzi wa barabara maalum za waendeshaji wa baiskeli jijini Nairobi. Kupitia mitandao ya kijamii, baada ya Mama Rachel Ruto kuendeshaji baiskeli umbali wa kilomita 11.5 kutoka Ikulu ya Rais hadi makao makuu ya Shirika la Umoja wa Mataifa linalohusika na makazi (UN-HABITAT) mtaani Gigiri jijini Nairobi mnamo Jumanne, wametaka ashughulike na kuhakikisha usalama waendeshaji wa baiskeli unaimarishwa katika barabara ambazo ni hatari jijini Nairobi. “Hii ni fursa nzuri ya kufanya Nairobi kuwa salama kwa waendeshaji wa baiskeli na pia barabara za watu wanaotembea kwa miguu. Usalama ni muhimu sana,” amesema mtumiaji mmoja wa Twitter. Dancan Onyango Ojiem ameongeza, “Huu ni upuzi… shughulikieni kwanza suala la usalama katika barabara za Kenya.” Naye Abu Jamal ameandika, “Hatuhitaji kuondoa magari barabarani wakati Mama wa Taifa anaendesha baiskeli. Acha aendeshe baiskeli tunavyofanya katika trafiki ili afahamu kile waendeshaji wa baiskeli hupitia katika barabara hatari za Kenya.” Kim Bo amesema kuwa Mama wa Taifa alifaa kuendesha baiskeli bila ya kupewa ulinzi wa polisi na barabara zilizoondolewa magari ili apate kuelewa kwanini Wakenya hawawezi kuendesha baiskeli wakienda kazini ama hata mashindano. KC (@koecharlesk) ametaka Waziri wa Michezo Ababu Namwamba afanye kazi kwa pamoja na Waziri wa Uchukuzi Kipchumba Murkomen kuanzisha barabara za kuendesha baiskeli jijini Nairobi. “Inaonekana kuwa watu wanaotembea kwa miguu na kuendesha baiskeli si muhimu wakati barabara zinajengwa,” alisema. Mama wa Taifa Rachel Ruto na kundi la Mama Cycling Group liliendesha baiskeli hadi Gigiri ambako kongamano la UN-Habitat linaendelea. Mitandao ya Ikulu ya Rais, Wizara ya Michezo na Mama wa Taifa ilisema kuwa mradi wa kuendesha baiskeli unalenga kupigia debe kutumika kwa njia za usafiri zisizo na madhara kwa mazingira miji. Hiyo ndiyo ajenda kubwa ya Muungano wa Kimataifa wa Miji kwa Usalama Barabarani. Kenya inaongoza ulimwengu katika mradi wa kutumia michezo kupunguza kiwango na athari za mabadiliko ya tabianchi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  